प्रधानमंत्री ने कहा है कि, “स्पोर्ट्स आज सिर्फ मनोरंजन और फिट रहने का संसाधन भर नहीं रह गया है। यह अपने आप में बहुत बड़ा उद्यम, बहुत बड़ा उद्योग है। आज ये फुलटाइम करियर भी है।” इसलिए उनकी सरकार स्पोर्ट्स पर पूरा ध्यान दे रही है। उन्होंने खेल के क्षेत्र में देश को एक बड़ी ताकत बनाना अपनी सरकार का लक्ष्य बताया। उन्होंने कहा- “हमारी सरकार देश को स्पोर्टिंग सुपरपावर बनाने का संकल्प लेकर चल रही है।” उन्होंने कहा कि इसी संकल्प पूरा करने के लिए ही केंद्र सरकार ने राज्य में 500 करोड़ की लागत से नेशनल स्पोर्ट्स यूनिवर्सिटी फैसला किया था। उन्होंने दिल्ली में आयोजित खेलो इंडिया स्कूल गेम्स की चर्चा करते हुए मणिपुर के युवाओं को बधाई भी दी। इन खेलों में राज्य ने 13 गोल्ड मेडल समेत 34 मेडल जीते और मेडल टैली में राज्य पांचवें स्थान पर रहा। श्री नरेन्द्र मोदी ने शुक्रवार को ही मणिपुर के पहले मल्टी स्पोर्ट्स कंपलेक्स का भी लोकार्पण किया। खेल के क्षेत्र में ओलंपिक से लेकर कॉमनवेल्थ गेम्स तक में देश का नाम रोशन करने के लिए उन्होंने मैरी कॉम,मीराबाई चानू,बोम्बायला देवी लैशराम और सरिता देवी जैसी प्रतिष्ठित महिला खिलाड़ियों की सराहना की।